CELEX: 32017D0131
Language: mt
Date: 2017-01-24 00:00:00
Title: Deċiżjoni ta' Implimentazzjoni tal-Kummissjoni (UE) 2017/131 tal-24 ta' Jannar 2017 li temenda d-Deċiżjoni ta' Implimentazzjoni 2014/184/UE li teżenta ċertu servizzi fis-settur postali fl-Awstrija mill-applikazzjoni tad-Direttiva 2004/17/KE tal-Parlament Ewropew u tal-Kunsill li tikkoordina l-proċeduri ta' akkwisti ta' entitajiet li joperaw fis-setturi tas-servizzi tal-ilma, l-enerġija, it-trasport u s-servizzi postali (notifikata bid-dokument C(2017) 259) (Test b'rilevanza għaż-ŻEE. )

26.1.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 21/103
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2017/131
   tal-24 ta' Jannar 2017
   li temenda d-Deċiżjoni ta' Implimentazzjoni 2014/184/UE li teżenta ċertu servizzi fis-settur postali fl-Awstrija mill-applikazzjoni tad-Direttiva 2004/17/KE tal-Parlament Ewropew u tal-Kunsill li tikkoordina l-proċeduri ta' akkwisti ta' entitajiet li joperaw fis-setturi tas-servizzi tal-ilma, l-enerġija, it-trasport u s-servizzi postali
   
      
         (notifikata bid-dokument C(2017) 259)
      
   
   (It-test bil-Ġermaniż biss huwa awtentiku)
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2004/17/KE tal-Parlament Ewropew u tal-Kunsill tal-31 ta' Marzu 2004 li tikkoordina l-proċeduri ta' akkwisti ta' entitajiet li joperaw fis-setturi tas-servizzi tal-ilma, l-enerġija, it-trasport u postali (1) u b'mod partikolari l-paragrafi 5 u 6 tal-Artikolu 30 tagħha,
   Wara li kkonsultat il-Kumitat Konsultattiv dwar l-Akkwist Pubbliku,
   Billi:
   
               (1)
            
            
               Fl-1 ta' Ottubru 2013, Österreichische Post AG (minn hawn 'il quddiem imsejħa “il-Posta Awstrijaka”) bagħtet talba lill-Kummissjoni, skont l-Artikolu 30(5) tad-Direttiva 2004/17/KE. It-talba tikkonċerna ċerti servizzi postali, kif ukoll ċerti servizzi oħrajn li mhumiex postali, u ż-żewġ tipi ta' servizzi huma pprovduti mill-Posta Awstrijaka fit-territorju tal-Awstrija. Is-servizzi kkonċernati huma deskritti fit-talba kif ġej:
               
                           (a)
                        
                        
                           servizzi postali għal ittri indirizzati bejn konsumaturi tan-negozju (minn hawn 'il quddiem imsejħa “B2B”) u bejn konsumaturi ta' negozji u konsumaturi privati (minn hawn 'il quddiem imsejħa “B2C”) fuq livell nazzjonali (“domestiċi” u “għal ġewwa”);
                        
                     
                           (b)
                        
                        
                           servizzi postali għal ittri indirizzati bejn klijenti privati (minn hawn 'il quddiem imsejħa “C2C”) u bejn klijenti privati u klijenti kummerċjali (minn hawn 'il quddiem imsejħa “C2B”) fuq livell nazzjonali (“domestiċi” u “għal ġewwa”);
                        
                     
                           (c)
                        
                        
                           servizzi postali għal ittri internazzjonali indirizzati (“għal barra”) B2B u B2C (minn hawn 'il quddiem imsemmija “B2X”) kif ukoll C2B u C2C (minn hawn 'il quddiem imsemmija “C2X”);
                        
                     
                           (d)
                        
                        
                           servizzi postali għal reklamar indirizzat fuq livell nazzjonali u internazzjonali;
                        
                     
                           (e)
                        
                        
                           servizzi postali għal reklamar mhux indirizzat, fuq livell nazzjonali u internazzjonali;
                        
                     
                           (f)
                        
                        
                           servizzi postali għal gazzetti indirizzati u mhux indirizzati;
                        
                     
                           (g)
                        
                        
                           servizzi ta' maniġment għall-mailrooms;
                        
                     
                           (h)
                        
                        
                           servizzi b'valur miżjud marbuta ma' mezzi elettroniċi u pprovduti għalkollox permezz ta' mezzi bħal dawn;
                        
                     
                           (i)
                        
                        
                           il-filatelija — bolol speċjali tal-posta;
                        
                     
                           (j)
                        
                        
                           servizzi finanzjarji.
                        
                     
         
               (2)
            
            
               Fit-2 ta' April 2014, il-Kummissjoni adottat id-Deċiżjoni 2014/184/UE (2). Permezz ta' din id-Deċiżjoni, dawn is-servizzi postali fl-Awstrija ġew eżentati mir-regoli dwar l-akkwist pubbliku:
               
                           (a)
                        
                        
                           servizzi ta' maniġment għall-mailrooms;
                        
                     
                           (b)
                        
                        
                           servizzi b'valur miżjud marbuta ma' mezzi elettroniċi u pprovduti għalkollox permezz ta' mezzi bħal dawn;
                        
                     
                           (c)
                        
                        
                           servizzi ta' filatelija u servizzi ta' pagamenti pprovduti f'isimha stess.
                        
                     
         
               (3)
            
            
               Għall-bqija tas-servizzi speċifikati fit-talba, il-Kummissjoni sabet li l-kundizzjonijiet għal eżenzjoni ma ġewx issodisfati, u għalhekk id-Direttiva 2004/17/KE kompliet tapplika.
            
         
               (4)
            
            
               Fl-24 ta' Ġunju 2014, il-Posta Awstrijaka ppreżentat (3) rikors għall-annullament parzjali tad-Deċiżjoni ta' Implimentazzjoni 2014/184/UE quddiem il-Qorti Ġenerali tal-Qorti tal-Ġustizzja.
            
         
               (5)
            
            
               Fis-27 ta' April 2016, il-Qorti Ġenerali annullat id-Deċiżjoni ta' Implimentazzjoni 2014/184/UE, minħabba li din tiddikjara li dik id-Direttiva tibqa' tapplika għas-suq tas-servizzi postali għall-ittri indirizzati B2B u B2C fil-livell internazzjonali fl-Awstrija. Fir-rigward tal-bqija, il-Qorti Ġenerali ċaħdet ir-rikors tal-Posta Awstrijaka.
            
         
               (6)
            
            
               Għalhekk, jenħtieġ li d-Deċiżjoni ta' Implimentazzjoni 2014/184/UE tiġi emendata skont dan,
            
         IDDEĊIDIET KIF ĠEJ:
   Artikolu 1
   Fl-Artikolu 1 tad-Deċiżjoni ta' Implimentazzjoni 2014/184/UE qed jiżdied il-punt li ġej:
   
      
                  “(e)
               
               
                  is-servizzi postali għal ittri internazzjonali indirizzati B2B u B2C”;
               
            
   Artikolu 2
   Din id-Deċiżjoni hija indirizzata lir-Repubblika tal-Awstrija.
   
      Magħmul fi Brussell, l-24 ta' Jannar 2017.
      
         
            Għall-Kummissjoni
         
         Elżbieta BIEŃKOWSKA
         
            Membru tal-Kummissjoni
         
      
   
   
      (1)  ĠU L 134, 30.4.2004, p. 1.
   
      (2)  Id-Deċiżjoni ta' Implimentazzjoni tal-Kummissjoni 2014/184/UE tat-2 ta' April 2014 li teżenta ċertu servizzi fis-settur postali fl-Awstrija mill-applikazzjoni tad-Direttiva 2004/17/KE tal-Parlament Ewropew u tal-Kunsill li tikkoordina l-proċeduri ta' akkwisti ta' entitajiet li joperaw fis-setturi tas-servizzi tal-ilma, l-enerġija, it-trasport u s-servizzi postali (ĠU L 101, 4.4.2014, p. 4).
   
      (3)  Österreichische Post AG v. il-Kummissjoni, T-463/14, EU:T:2016:243